F'ismi, f'isem id-Dipartiment tal-Malti tal-Università, u f'isem il-membri tat-tim li jikkoordina l-proġett fuq It-Tradizzjoni Orali, nixtieq insellem lil Marlene Mifsud Chircop li għadha kemm ħallietna. Nixtieq nagħti l-għomor lil ulied Marlene u l-familji tagħhom f'dan il-waqt ta' niket kbir għal kulħadd, imma speċjalment għalihom. Marlene kienet ħabiba, kollega, u riċerkatriċi li ħadmet bla heda, tul ħajjitha kollha, sal-aħħar, fuq it-tradizzjonijiet orali tagħna u fuq il-folklor b'mod ġenerali. Din hija telfa kbira għalina lkoll. Imma huwa wkoll il-mument biex nerġgħu nirringrazzjawha tal-kontribut imprezzabbli tagħha. Marlene kienet għalliema tiegħi meta kont student tas-sekondarja fil-Kulleġġ San Alwiġi mal-erbgħin sena ilu. Fl-2016 sirt nafha iktar mill-qrib meta bħala dipartiment nidejna l-proġett fuq il-wirt mitkellem tagħna u ridna naħdmu ma' dawk kollha, riċerkatura fl-akkademja u fil-komunità, li ddedikaw ħajjithom għal din ir-riċerka. Sa mill-bidu, Marlene kienet membru tat-tim li jikkoordina l-proġett u ħadet sehem attiv fid-diskussjonijiet fuq in-natura u l-firxa tal-proġett, fuq l-oqsma li xtaqna nagħmlu riċerka ġdida fuqhom, u fuq is-suġġetti tat-taħditiet. Għenet ukoll fit-tħejjija professjonali ta' riċerkaturi żgħażagħ biex dan il-qasam ikompli jiżviluppa. Marlene ħadmet mill-qrib mar-riċerkatriċi żagħżugħa, Yanika Schembri Fava, u għallmitha ħafna affarijiet li tgħallmet fuq l-oqsma differenti li ħadmet fuqhom. Fl-istess ħin, Yanika għenet lil Marlene fil-ħidma tagħha li baqgħet għaddejja sal-aħħar u naf sew kemm Marlene kienet tħobbha, temmen fiha u tapprezza l-għajnuna tagħha. Min jaf kemm kienu jsibu xi jgħidu fil-karozza ta' Yanika u fid-dar ta' Marlene meta kienu jkunu flimkien. Is-sabiħ ta' proġett "b'qalb kbira" bħalm'hu dan hu li jiffaċilita inkontri u ħbiberiji bħal dawn. Uħud mill-50 taħdita li saru fis-sensiela dwar It-Tradizzjoni Orali għamlithom Marlene stess jew b'xi mod kienet involuta fihom. Kull meta kienet tagħtina ħjiel li kellha suġġett għal taħdita konna naħtfuha fil-kelma u naraw li jkollha l-għajnuna kollha li kellha bżonn biex tagħmilha. Kuntent ħafna li ffilmjajna dawn it-taħditiet u bi ftehim magħha xandarniehom fuq il-mezzi soċjali biex ikun jista' jarahom kulħadd. Permezz ta' Yanika, Daniel Bezzina u Joseph Borg, u bl-appoġġ ta' Bernard Micallef u Michael Spagnol, ħdimna mill-qrib ma' Marlene biex ngħinuha tiddokumenta l-kitbiet akkademiċi u l-materjal etnografiku tagħha u ta' żewġha, il-mibki Ġorġ Mifsud Chircop. Marlene xtaqet li dawn ikunu disponibbli għal dawk kollha li għandhom għal qalbhom l-etnografija ta' Malta u tal-Mediterran. Bdejt din il-kitba bil-ħasda u d-diqa ta' telfa kbira li ħasditni u nikktitni. Imma jien u nikteb dwar Marlene, inħoss li l-għatx bla qies tagħha biex tisma' lin-nies u tiskopri dejjem elementi ġodda tal-wirt mitkellem tagħna qed jimlieni bil-ħeġġa li qatt ma kienet nieqsa minnha hi. Grazzi ta' dak kollu li għamilt għall-għarfien tal-kultura popolari tagħna, Marlene. U grazzi ta' kemm nebbaħtna. Tghanniqa lill-memorja ta' Marlene, Kienet studentessa tieghi l-Universita x